Din hi ħarsa lejn l-istejjer ewlenin fil-ġurnali tal-lum, is-Sibt 11 ta’ Ottubru L-ORIZZONT tirraporta li l-eks-ħaddiema tax-xatt u l-werrieta tagħhom, b’mod unanimu approvaw mozzjoni li permezz tagħha qed jiddikjaraw li huma fiduċjużi li l-Gvern se jżomm kelmtu u jirranġa l-inġustizzja li kienet saret magħhom minn Gvern Nazzjonalista. Il-ġurnal jgħid li din l-inġustizzja qed taffettwa mal-500 eks-ħaddiem tax-xatt. Rapport ieħor fuq il-paġna ta’ quddiema jgħid li l-Prim Ministuru Joseph Muscat saħaq li l-kontijiet tad-dawl u l-ilma għall-industrija se jorħsu b’ 25 fil-mija skont kif imwiegħed f’Marzu li ġej u din id-deċiżjoni se tkompli tgħin biex iżżid il-kompetittivita’ tal-kumpaniji Maltin. F’aktar stejjer il-ġurnal jikkwota lill-Prim Ministru jgħid li nofs l-impjiegi li qed jinħolqu qed joħduhom il-barranin u storja oħra hi dwar Żvediz li ntbagħat tmien xhur ħabs wara li ammetta li ttraffika d-droga. THE MALTA INDEPENDENT tgħid li l-Prim Ministru Joseph Muscat ilbieraħ ma kkommettix lilu nnifsu li l-Power Station bil-gas se tkun lesta sa Marzu tas-sena d-dieħla, iżda insista li t-tarriffi tal-enerġija għall-industrija se jorħsu fi żmien sitt xhur. Huwa qal li l-pjan tal-enerġija ma jiddependix esklussivament fuq li t-tlestija tal-power station. Storja oħra tgħid li l-film Malti ‘Simshar’ huwa wieħed mill-films li ġew aċċettati għall-konsiderazzjoni tal-Oscars. U bl-istorja tkompli fuq ġewwa tgħid l-Union tal-Għalliema trid li l-għalliema li jkunu qed jistennew tarbija fis-sajf għandhom jiġu kkumpensati matul is-sena skolastika ta’ wara. IN-NAZZJON tgħid li l-FIMBank u l-Banif Bank u persuni involuti fit-tmexxija ta’ supermarkets, huma fost dawk migduma, jew użati b’konnessjoni mal-frodi ta’ erbgħin miljun ewro u aktar, li dwarha qed issir tfittxija għal Ryan Schembri, ta’ 36 sena, li joqgħod il-Mellieħa. Il-ġurnal jgħid li nies, mhux neċessarjament imdaħħlin direattament fin-negozju, issellfu flejjes kbar u ipotekaw propjetajiet mal-banek biex taw flushom lil Schembri, li llum hawn kaċċa kbira għalih. F’aktar stejjer il-ġurnal jgħid li l-Prim Ministru għandu jżomm mal-wegħda ta’ qabel l-elezzjoni u l-Kummissarju għas-Saħħa Mentali għandu jkun indipendenti. THE TIMES OF MALTA b’ritratt ta’ xena mill-film Malti ‘Simshar’ li jirrakonta l-istorja tat-traġedja li seħħet fuq dgħajsa tas-sajd. L-istorja tgħid li l-film Malti ġie aċċettat għall-konsiderazzjoni tal-edizzjoni li jmiss tal-Oscars. Rapport ieħor jgħid li l-Prim Ministru Joseph Muscat ma kkonfermax li l-power station li taħdem bil-gass se tkun lesta sa Marzu, iżda insista li n-negozji se jkollhom roħs fil-kontijiet tad-dawl. Bl-istorja tkompli fuq ġewwa, il-ġurnal jgħid li skont iċ-chairman tal-kumitat ORNIS id-deċiżjoni tal-Gvern li jwaqqaf l-istaġun tal-kaċċa ma kienetx ibbażżata fuq evidenza ta’ żieda ta’ illegalitajiet u setgħet tistabilixxi preċedent perikoluż ħafna.